runetrust/blame-folketinget-dk huggingface dataset:
Karen Jespersen (V), 1998-10-28:
Jeg vil gerne sige tak til de partier, der har bakket op bag forslaget, og sige, at jeg synes, at det er et meget godt signal i de tider, hvor vi jo mere og mere bliver bevidste om behovet for at prioritere de offentlige ydelser, at man er nødt til at være opmærksom på at se på de mennesker, der så har flest penge mellem hænderne.
Troels Lund Poulsen (V), 2021-09-09:
Selv om der er gode forslag i det nye udspil, og selv om regeringen har ladet sig inspirere og i hvert fald, kan jeg se, har genbrugt Venstres forslag om at reducere dimittendsatsen, forhøje fradraget for forsknings- og udviklingsudgifter og om at effektuere arbejdspligt for arbejdsløse indvandrere, vokser træerne alligevel ikke ind i himlen.
Helena Artmann Andresen (LA), 2024-12-13:
Man kan godt have store, flotte taler herinde om, at man bakker op om det, og at det skal være op til den enkelte kommune, og jeg ved ikke hvad, men der er jo nogle af de partier, der står og siger det, som slet ikke går ind for det, og hvis der er sådan et flertal i en kommune, så er det jo derfor, at det ikke er der, og vi vil bare gerne sikre den ret for alle forældre i alle kommuner.
Pernille Rosenkrantz-Theil (EL), 2007-01-12:
Tænk, jeg var en af dem, der, da Muren faldt, hyldede, at man slap for noget af den fladpandede pædagogik, der gjorde sig gældende i Østblokken, altså der, hvor man hyldede nationale test og hyldede, at der sad et centralt organ og bestemte, hvad der skulle undervises i hvornår, og sørgede for, at eleverne også nåede de standarder med de test, der var.
Morten Bødskov (S), 2013-05-07:
Som det fremgår af både Straffelovrådets betænkning og bemærkningerne til det pågældende lovforslag, tilsigtede ophævelsen ikke at udelukke, at det forhold, som var nævnt i bestemmelsen, fortsat skulle kunne tillægges en skærpende betydning ved strafudmålingen.
Lars Løkke Rasmussen (V), 2008-12-03:
Og når der nu næste år skal investeres 20 pct. mere i de borgernære institutioner, så går jeg da ud fra, at de ude i kommunalbestyrelserne forhåbentlig tænker klima- og energiudfordringen med ind, når de renoverer deres skoler og bygger nye daginstitutioner m.v.
Zenia Stampe (RV), 2018-01-12:
Hvis jeg havde boet derude og var et mindretal, ville jeg være gået i dialog med den bestyrelse og have sagt: Det er rigtigt, at I har flertallet, men, kammerater, det er ikke nok i et demokrati, man skal også lade mindretallet føle, at de er en del af demokratiet, og at vi respekterer dem, især når det ikke er noget, hvor der går noget af os selv, som f.eks. at sætte et juletræ op på en plads.
Inger Marie Bruun-Vierø (RV), 2001-04-27:
Der er behov for en havnetunnel med nedgravede tilslutningsveje, og der er behov for en kraftig indsprøjtning til den kollektive trafik, herunder en overdækning af Banegraven, så folk nemt og hurtigt kan komme fra tog til bus og videre til deres bestemmelsessted.
Peter Skaarup (DF), 1998-10-08:
Om de skal placeres i Albanien eller de skal placeres i Italien eller andre steder i nærområdet, er ikke afgørende for os, og hvis man kan lave en korridor, der betyder, at flygtninge kan komme dertil og få tag over hovedet, er det helt fint for os. Når det gælder visumpligt, er det klart, at vi med den politik netop lægger op til, at flygtningene ikke skal komme til Danmark, sådan som det skete med de mange tusinde bosniske flygtninge, vi fik hertil på grund af den krig, der var dernede i sin tid. Derfor er det altså også, at vi ikke kan være med til, som fru Pernille Frahm foreslår, at ophæve visumpligten.
Kim Behnke (UP), 2001-05-10:
Jeg har selv gennem min tilstedeværelse i Folketingets IT-styregruppe argumenteret for, at Folketinget skal arbejde henimod, at man også kan se Folketingets forhandlinger tidsforskudt, sådan at det signal, der optages fra forhandlingerne her i salen, kan ses tidsforskudt, så man ikke kun kan læse, hvad der er blevet sagt fra Folketingets talerstol, men at man rent faktisk også kan se de enkelte ordførertaler eller en hel debat i sin sammenhæng.
Morten Messerschmidt (DF), 2008-04-24:
Når Lissabontraktaten træder i kraft, bliver det sådan, at Menneskerettighedskonventionen og Chartret om grundlæggende rettigheder kan påberåbes af borgerne i EU, altså ved EF-Domstolen eller det, der fremover skal hedde EU-Domstolen, hvorimod de lande, som virkelig har store problemer med at overholde menneskerettighederne - altså ikke alt det pjat, som oppositionen her taler om med starthjælpen og de ting der, hvor det virkelig gælder, hvor det handler om, at man oplever mord på journalister og oppositionsfolk, hvor der ikke er en fri presse, og hvor det virkelig står galt til, bliver skubbet ud i et ikke helt definerbart og ukendt område, fordi vi netop får den her deling af menneskerettighedsinstitutionen i Europa.
Bodil Kornbek (KD), 2004-04-22:
Skal jeg forstå det meget lange svar således, at man altså selvfølgelig har gjort sig nogle overvejelser over, hvilke instrumenter der eventuelt kommer i spil. For det, jeg spørger til, og som jeg også hører fru Anne Grete Holmsgaard spørge ind til, er bare det overordnede.
Bjørn Brandenborg (S), 2025-05-21:
Liberal Alliance har stået her i salen og sagt, at man synes, at det er mere fair, at kommuner skal bruge millioner af skattekroner på at ansætte vagter i stedet for at give politiet beføjelser til at sige til en gruppe, der skaber utryghed, at de skal fjerne sig fra et område.
Lea Wermelin (S), 2021-11-17:
Der er delte meninger om det, også blandt forskere, men i forhold til indgåelsen af aftalen om en klimaplan for affald, var den faglige vurdering fra Miljøstyrelsen, at eftersortering af restaffald ved hjælp af teknologi vil være et fint supplement til særskilt indsamling hos borgerne, men ikke et fuldt dækkende alternativ til særskilt indsamling.
Mogens Jensen (S), 2020-02-05:
Jeg modtager snart en evaluering af den skærpede kontrol, og den vil jeg selvfølgelig gennemgå, ligesom jeg vil gennemgå Rigsrevisionens kritikpunkter og også Statsrevisorernes forventninger, og de vil indgå i arbejdet med at lave et nyt kontrolkoncept snarest.
Elisabeth Arnold (RV), 2004-01-15:
Vi var godt klar over, at de 12 år, som man lagde op til i regeringsgrundlaget, nok ikke var muligt, for det forudsatte en ret stor boksning med grundlovens § 29, men vi havde dog alligevel ikke ventet, at resultatet ville blive det her forslag med 2 år som den yderste grænse, man kunne strække sig til.
Kim Behnke (FRI), 1999-12-16:
Ganske ofte oplever befolkningen, at den økonomiske frihed, den er blevet lovet, og de goder, den er blevet lovet, langtfra bliver til virkelighed, altså at løfterne langtfra bliver indfriet. Alle de mange problemer med at give befolkningen den service, man har lovet den fra den offentlige sektor, søger
Simon Kollerup (S), 2022-05-17:
Så alt i alt skaber lovforslaget her bedre rammer for, at virksomhederne kan levere varer og tjenesteydelser til det offentlige; bedre rammer for at fange de brodne kar, der ikke overholder reglerne, og som løber fra deres ansvar; men også bedre rammer for, at alle virksomheder kan deltage på lige fod uden for meget bøvl i hverdagen.
Christine Antorini (S), 2006-10-24:
Trafikselskaberne har flere steder haft vanskeligheder med at administrere ordningen i praksis, og det er en af de sager, hvor der er råbt vagt i gevær i tide, fordi Socialdemokraterne var meget bekymrede for, om staten ville være i stand til at overtage denne opgave fra de nuværende amter.
Helge Adam Møller (KF), 2003-01-16:
Når det nu er konstateret rent juridisk, at loven er sådan, vil jeg godt føje til, at de betragtninger, som jeg gjorde før med hensyn til, hvad der var det ideelle for et barn, nemlig at have to forældre, hvor en er af hvert køn, ja, så gælder den samme betragtning selvfølgelig for et plejebarn.
Johanne Schmidt-Nielsen (EL), 2017-10-25:
Det vil sige, at den gruppe, vi her taler om, jo er nogle mennesker, som er kommet med en usand information, men hvor man fra myndighedernes side har sagt, at den usandhed er ligegyldig, at den usandhed ikke er vigtig, fordi vi her har at gøre med nogle, som har et beskyttelsesbehov.
Mikkel Bjørn (DF), 2025-04-02:
Hvad end det er i opposition til en socialdemokratisk regering, der på vores foranledning nogle gange bliver presset til at lave nogle stramninger, man ellers ikke ville have indført, eller det er som parlamentarisk grundlag for en borgerlig regering, er det altid Dansk Folkeparti, der får presset de nødvendige stramninger igennem.
Søren Søndergaard (EL), 2018-10-11:
For de går sikkert ind for en flad skat – eller det er ikke engang en flad skat; det her er værre end en flad skat – hvor alt skal finansieres på den måde, at man skal betale nøjagtig det samme til velfærdssamfundet i kroner og øre, uanset om man er rig eller fattig.
Tom Behnke (FP), 1997-11-05:
Mit spørgsmål er så: I det øjeblik, hvor man fjerner 3-års-reglen, vil der så kunne være situationer, hvor en person kan opnå permanent opholdstilladelse før end de 3 år, ved at vedkommende på et tidligere tidspunkt end efter 3 års ophold i Danmark har kvalificeret sig til at få permanent opholdstilladelse, eller vil man fortsat have, at 3-års-grænsen er et minimum, og derefter skal man så kvalificere sig?
Bertel Haarder (V), 2008-02-22:
Ud over disse 600 plus 500 mio. kr. årligt foreslår SF så med beslutningsforslag nr. B 44, at der i øvrigt skal afsættes 15 mia. kr. over 10 år til en generel renovering af folkeskolerne, herunder midler til et løft af faglokaler og forbedrede muligheder for andre undervisningsformer end klasseundervisning.
Nick Hækkerup (S), 2010-11-04:
Indledningsvis vil jeg bare gøre opmærksom på, at efter forretningsordenen er der sådan set ikke noget krav om, at der skal stilles et spørgsmål – bare så vi er sikre på, hvad det er for en bane, vi er på, nemlig den, der gælder i Folketingets forretningsorden.
Frank Aaen (EL), 2011-10-27:
Er det ikke på tide, at vi i fællesskab – i hvert fald blandt dem, hvor der nu er basis for det i forhold til den nye regering – finder ud af, hvordan vi omstrukturerer den finansielle sektor, så vi ikke bare kommer til bankpakke VIII, IX og X, men får den lavet fuldstændig om?
Orla Hav (S), 2018-03-01:
Så er der nogle, hvor det er mere velanbragt, hvor man har en lille idrætsgren, som man repræsenterer, og der bestemt ikke lægges mange penge, og dem har vi da også et større hjerte for, end vi har for dem, som hr. Søren Søndergaard nævner, der, skal vi sige, i forvejen har gode indtægter.
Henning Hyllested (EL), 2012-11-02:
Jeg er glad for, at hr. Eigil Andersen – sådan hører jeg i hvert fald ordførertalen – er enig i, at der trods alt er tale om lapperier på nogle beslutninger, på en reform, som har skabt et sandt, om jeg så må sige, kaos for mange arbejdsløse, især dem, der nu er truet af udfald, fordi dagpengeperioden er afkortet.
Kamal Qureshi (SF), 2006-02-02:
Jeg synes et eller andet sted, at det er mærkværdigt, at Dansk Folkeparti står her og modarbejder ligestilling af et homoseksuelt par med et heteroseksuelt, for Dansk Folkeparti gik jo for ganske nylig i selv samme Folketingssal ind for, at det her var en af de grundlæggende danske værdier, nemlig ligebehandling af homoseksuelle i det danske samfund.
Martin Henriksen (DF), 2011-06-24:
Det ændringsforslag, som Socialdemokraterne har lagt frem – og jeg kan forstå, at man vil ændre lovgivningen efterfølgende, selv om man stemmer for den – vil så medføre indskrænkninger i mulighederne for, at man kan udvise kriminelle udlændinge, og det er selvfølgelig ærgerligt, at man allerede efter et folketingsvalg vil lempe den lovgivning, som man her stemmer for at stramme.
Anne Paulin (S), 2022-03-30:
Coronakrisens påvirkning af den globale økonomi og forsyningskæder har spillet ind, og nu med krigen i Ukraine mærker vi tydeligt konsekvenserne, først og fremmest på energipriserne, hvor særlig gasregningerne, men også el, træpiller, benzin og diesel er blevet markant dyrere.
Aage Frandsen (SF), 2002-11-19:
Er det ikke sådan, vil jeg gerne spørge fru Charlotte Dyremose om, at vi må forvente, at en prisnedsættelse på spiritus og cigaretter vil betyde, at der er nogle, der vil øge deres forbrug, og at det ikke nødvendigvis vil være alle dem, der tidligere tog syd for grænsen og købte det, men det vil være nogle andre, der vil øge deres forbrug.
Rasmus Nordqvist (ALT), 2017-05-16:
Men vil det sige, at vi forventeligt kommer til at se et beslutningsforslag eller lovforslag fra Konservative, hvor man faktisk vil rulle juridisk kønsskifte tilbage, eller hvordan skal jeg forstå det her med, at man ikke er villig til egentlig at konsekvensændre anden lovgivning til at følge den lovgivning, som vi har her i landet?
Pernille Rosenkrantz-Theil (EL), 2005-03-16:
Ja, så kan man konstatere på udviklingen af det danske sundhedsvæsen over de sidste 3 år, at taktstyring er effektiv, fordi det er lykkedes for denne regering, hvad ikke er lykkedes for den tidligere regering, nemlig at skabe betydelig mere patientbehandling i virkeligheden uden, sagt helt ærligt, at tilføre relativt flere penge, end man gjorde i den forrige regerings sidste leveår.
Rasmus Prehn (S), 2022-03-01:
Til sidst vil jeg gerne gøre opmærksom på, at lovforslaget er en mere tekstnær gennemførelse af direktivet, som ikke forventes at ville medføre væsentlige ændringer i forvaltningen af de gældende regler, og så vil de foreslåede ændringer formentlig kun give anledning til mindre ændringer og tilføjelser til sagsgangene.
Samira Nawa (RV), 2024-02-22:
Det er rigtigt, at det tog udgangspunkt i et beslutningsforslag fremsat af Nye Borgerlige, som, sådan som jeg også husker det, dengang samlede et Folketing om, at der her var et problem, som vi alle sammen rigtig gerne ville løse, og det gør vi så i fællesskab i dag.
Claus Hjort Frederiksen (V), 2009-02-06:
Det gælder f.eks. senest Domstolens afgørelse fra den 18. december 2008 i den danske Ruben Andersen-sag, hvor Domstolen endnu en gang anerkender, at EF-direktiver kan gennemføres via kollektiv overenskomst på det danske arbejdsmarked.
Anders Fogh Rasmussen (V), 2008-10-09:
Jeg kan oplyse, at jeg forleden havde et særdeles positivt og frugtbart møde med den nye lagmand, og det møde bekræfter kun det indtryk, som hr. Edmund Joensen her videregiver, at der absolut er gode muligheder for et tæt samarbejde mellem den danske regering og det færøske landsstyre.
Uffe Elbæk (ALT), 2020-01-16:
Jeg hører også, at der er en åbenhed fra Socialdemokratiets side over for at diskutere, hvordan vi på den ene side kan stå op for det repræsentative demokrati og på den anden side supplere det og udvikle det og blive ved med at have den her nysgerrighed, med hensyn til hvordan vi kan gøre demokratiet mere levende, hvordan vi kan involvere borgerne langt mere direkte, hvordan vi kan gøre beslutningsprocesserne mere gennemsigtige.
Astrid Krag (S), 2022-02-08:
Så synes jeg jo, at den problemstilling, som SF's ordfører rejser her – altså et tilstrækkelig tæt kendskab til målgruppen til faktisk at kunne bruge de muligheder og den handling, som man skal i sagerne i dag med gældende lovgivning – jo er et dilemma, en problemstilling, som er meget relevant, men det er de andre problemstillinger jo også.
Keld Albrechtsen (EL), 1999-01-20:
Jeg vil gerne spørge ministeren: Giver de oplysninger, der er kommet frem om bl.a. USA's misbrug i forbindelse med Iraks situation, ikke anledning til, at ministeren overvejer, om der ikke var tale om, at det grundlag, som man fremsatte forslag til folketingsbeslutning om samtykke til deltagelse i et militært angreb på Irak på, var et forhastet grundlag på basis af en situationsbedømmelse, der alene stammede fra USA, og om man ikke i sådan nogle situationer fremover burde tilvejebringe et ordentligt, gennemarbejdet og gennemprøvet beslutningsgrundlag, inden man søger Folketinget om mandat til at kaste sig ud i militære eventyr?
Aase D. Madsen (DF), 2001-04-26:
Det er da en svær situation, og det er en situation, hvor den efterlevende efter Dansk Folkepartis mening burde have et krav på i den første tid efter dødsfaldet at have den tryghed, det giver, at de første 3 måneder bliver de økonomiske vilkår ikke ændret, for de store, faste udgifter ændrer sig jo ikke fra dødsdagen. Husleje, forsikringer, tv-licens osv. skal stadig betales, og det har derfor vakt stor harme og er blevet kaldt ligrøveri, at den hidtidige automatisk udbetalte efterlevelsespension er blevet erstattet af efterlevelseshjælpen, hvor aftrapningsordningen gør et voldsomt indhug i de 10.000 kr. selv ved beskedne indkomster.
Pelle Dragsted (EL), 2019-05-02:
Så der er rigtig, rigtig mange fordele, og det er jo egentlig meget naturligt, for når hensynet ikke kun er til næste års bundlinje, men der faktisk er mennesker, der er med, som har et bredere samfundsmæssigt perspektiv, fordi man er borgere, så bliver der selvfølgelig også ofte taget bedre hensyn.
Ane Halsboe-Jørgensen (S), 2024-02-08:
Det synes jeg så til gengæld er en diskussion, vi skal tage, både når vi kender det direktiv, der forhåbentlig snart lander på EU-plan, men også i en tæt dialog med arbejdsmarkedets parter herhjemme, som er den måde, vi normalt fornuftigvis går til den her slags diskussioner på.
Kristian Pihl Lorentzen (V), 2005-06-02:
Men jeg synes stadig væk, at der er lidt dobbeltmoral i det her, når Det Radikale Venstre er meget tilbageholdende med at lave militære interventioner, og så findes der altså et forslag, hvor De Radikale går ind og foreslår, at man kan anvende private organisationer til at løse sådan nogle opgaver.
Anders Kronborg (S), 2024-05-29:
Jeg synes, det er helt essentielt, at ordføreren peger på, at et samfund kan slå revner, huller, sprækker, når ledende politikere får råbt »barnemorder« efter sig, når helt små børn ikke kan gå i skole uden politieskorte, når den mest sikrede civile bygning i Danmark er en skole for børn, og når medlemmer, også herinde i Folketingssalen, kan acceptere, at deres parti skal være så rummeligt, at de kan have medlemmer, der ønsker, at deres parti skal genoptage kontakter til terrororganisationer, som var med den 7. oktober.
Simon Kollerup (S), 2020-04-29:
Og jeg hører også, at vi i fællesskab – det er ikke kun regeringen, det er også Folketingets partier – får anerkendelse og ros fra erhvervsorganisationerne for den indsats, vi har gjort, ikke mindst fordi vi har kontrolleret den her smitte på den måde, vi har gjort i Danmark.
Tom Behnke (FP), 1999-01-21:
Den socialdemokratiske ordfører sagde, at fremover vil man så ikke stemple eleverne »ikke egnet« eller »måske egnet«, og det skulle være specielt godt, eller den socialdemokratiske ordfører sagde det faktisk den anden vej rundt, nemlig at det ikke er hensigtsmæssigt, at man allerede i den alder stempler unge mennesker og siger »duer ikke«. Dér vil jeg nok sige, at mit synspunkt er noget anderledes, for hvad er formålet med at holde det hemmeligt for en elev, at vedkommende ikke egner sig til at gå i gymnasiet?
Claus Hjort Frederiksen (V), 2010-01-20:
Så på en lang række områder fremgår det altså, at vores udgangspunkt er langt sundere, og det er det jo, fordi vi i de gode år undlod at efterkomme hr. Morten Bødskovs idelige opfordringer til at bruge 2 kr., hver gang vi tjente 1 kr.
Lars Løkke Rasmussen (V), 2003-02-26:
Nu er socialministeren netop kommet ind i salen, og så kunne jeg jo inspireret af det benytte lejligheden til at slå et slag for det initiativ, som socialministeren har taget med afsæt i et pilotprojekt i Frederiksborg Amt, hvor man har udviklet en model med Socialmisteriets støtte for en koordineret indsats på demensområdet.
Dan Jørgensen (S), 2015-03-20:
kunne pålægges investeringsomkostninger på omkring 1,8 mio. kr. Det er klart, det er et enormt beløb for at gøre noget ved en, hvad jeg vil betragte som lille negativ dyrevelfærdseffekt, som potentielt set vil betyde kæmpemæssige økonomiske belastninger og måske endda, at det slet ikke er rentabelt at have grise på den måde.
Peter Hummelgaard (S), 2020-11-12:
Det andet er, at vi rent faktisk ikke har særlig vidtgående restriktioner sammenlignet med resten af Europa, og jeg har både en stor tiltro til danskernes samfundssind og virksomhedernes evne til at omstille sig og agere inden for de meget vide rammer, der er, til, at vi rent faktisk håndterer den her anden smittebølge ved at holde mest muligt åbent og samtidig skærme økonomien mest muligt.
Theresa Scavenius (UFG), 2024-03-13:
Jeg mener netop, at hvis vi skal være bekymret for den her situation, handler det altså om at sige, at det er regeringen og ministerens ansvar at løse de her udfordringer, og så er det jo dybt bekymrende, at vi så har en minister, der har sine egne fortolkninger af eller er uenig i de her juridiske vurderinger og retsinstitutioners vurdering af retssituationen i Danmark.
Karsten Lauritzen (V), 2015-10-30:
Alligevel er jeg glad for, at der er så mange partier, der dels anerkender det dilemma, der ligger i lovforslaget, altså at vi har et meget, meget stort og alvorligt problem med inddrivelse, dels siger, at vi skal løse det, og spørger, hvordan vi kan gøre det – og altså kan se sig selv ad den vej, som regeringen går i det her lovforslag om forældelse.
Svend Auken (S), 2001-02-21:
De butiksstørrelser, der er anført i loven, er udgangspunktet, og kravet om en særlig planlægningsmæssig begrundelse for at fravige dem skal sikre, at den planlæggende myndighed nøje overvejer, om der er særlige planlægningsmæssige forhold, der kan begrunde planlægning for større butikker. Redegørelsespligten skal samtidig sikre, at andre myndigheder, erhvervslivet og borgere får mulighed for at vurdere nødvendigheden og hensigtsmæssigheden af planforslaget.
Ellen Trane Nørby (V), 2018-10-09:
Det gør vi, fordi vi tror, at det vil være med til at styrke og professionalisere den danske produktion af medicinsk cannabis og i sidste ende også være med til at understøtte den kliniske forskning, der skal følge af udviklingen af medicinsk cannabis, og sikre patienterne nogle bedre præparater, som vi har mere viden om, og som kan være med til at gavne.
Michael Aastrup Jensen (V), 2013-10-08:
Ordføreren er selvfølgelig regeringspartiordfører og prøver at dysse sagen ned, men den bliver bare ikke dysset nok ned, for sagen er jo, at der altså er nogle biografer, som jeg tror ved lidt mere om, hvor skoen trykker, end vi nødvendigvis gør her i Folketinget, og som siger, at det her altså kan true deres liv.
Mette Frederiksen (S), 2018-12-11:
Der vil det da være rimeligt, at vi som samfund siger, at hver eneste virksomhed, der har lyst til aflønne sine topledere med så vanvittig store beløb, må gøre det for egen regning, og derfor sætter vi et loft over, hvor meget der kan udbetales i meget høje lønninger, før man kan trække det fra i selskabsskatten.
Karina Adsbøl (DF), 2019-01-10:
I forhold til estimatet på de 30.000 unge, der viser tegn på alkoholafhængighed, som det også har været nævnt i dag, er det ikke helt præcist, hvad datagrundlaget for tallet er, herunder om de fire kommuner, tallet er estimeret på baggrund af, er repræsentativt for landet, og det kunne være interessant at få det belyst noget mere.
Peter Kofod (DF), 2023-02-28:
Jamen jeg er jo faktisk glad for ministerens besvarelse, for jeg tillader mig at tolke den sådan, at vi ikke umiddelbart kan forvente, at der er nogen afstemning på vej om hverken hele retsforbeholdet eller dele af det, men at regeringen ligesom har accepteret, at danskerne valgte at fastholde det tilbage i 2015.
Pernille Vermund (NB), 2021-03-05:
I Nye Borgerlige støtter vi intentionen bag beslutningsforslaget, og vi støtter den første del, som handler om, at det ikke skal være en formildende omstændighed for den tredje, fjerde eller femte dømte, at de ikke er nr. 1, men nr. 4 eller 5 eller 10 i rækken.
Arne Toft (S), 2005-05-20:
Jeg har før i dag spurgt, om ikke det var en idé, at man kiggede på de undersøgelser, der er foregået i England, hvor man mener at kunne konstatere, at hvis man udflytter 20.000 offentlige arbejdspladser, vil det give en besparelse på 22 mia. kr. over 15 år.
Liselott Blixt (DF), 2009-01-20:
Vi støtter det arbejde, som vi påbegyndte for flere år tilbage, hvor man fandt ud af, at der manglede speciallæger på området; at der var sygehuse, der ikke kunne få speciallæger ud og derfor stod i situationer, hvor man ikke kunne operere patienterne på den bedst tænkelige måde.